Ģeoloģiskais dabas piemineklis  **Vanagu iezis**

MK 175. noteikumu piel. Nr. 38

**Detalizēts apraksts**

**Adrese**

Amatas novadā, Drabešu pagastā, Gaujas nacionālajā parkā, Natura 2000 teritorijā.

Ģeogrāfiskās koordinātes E25° 8,266' un N57° 15,431', jeb x568638, y346588 LKS92 sistēmā.

**Ģeogrāfiskais novietojums**

Gaujavas zemienē, Amatas senlejā.

**Ģeoloģiskie veidojumi**

Dabas pieminekli veido Amatas senlejas posms ar iespaidīgiem un ainaviski krāšņiem augšdevona Živetas stāva Gaujas svītas smilšakmeņu atsegumiem Amatas ielejas pamatkrasta kreisā krasta nogāzē. Tajā smilšakmeņi atsedzas divās pakāpēs, tieši no upes straumes.

Apjomīgākie un vizuāli interesantākie ir apakšējās pakāpes atsegumi, kas atrodas gar upes malu. Maksimālais to augstums līdz 7 m. Augšējās pakāpes atsegumi arī ir līdz 7 m augsti, bet atsedzas īsākā posmā. Kopējais ieža augstums ap 14 – 15 metri, garums ap 150 m.

Augšgala atsegumā izteiksmīga ledus izberzta rieva – pārkare. Atsegumu kompleksa vidusdaļā, apakšējā pakāpē, pie upes līmeņa atrodas vizuāli ainaviska liela izmēra niša (4 m plata, 2 m augsta un 3 m dziļa), pār kuru no augšas pil sīka avotiņa ūdens. Aptuveni 20 m lejāk ir izteiksmīgs ainavisks ieža izcilnis.

Atsegumu kompleksā atrodas sīki avotiņi un avoksnāji, bet lielāku avotu – nav.

**Izmēri**

Dabas pieminekļa platība 13,26 ha.

**Debits**

Nav.

**Unikālās vērtības**

Dabas pieminekļa savdabība ir īpašais ainaviskums, kas to izceļ citu Amatas krastu atsegumu vidū.

**Ainaviskuma raksturojums**

Skaisti un harmoniski dabas veidojumi, jo īpaši skatā no pretējā – labā Amatas krasta, kur garām Vanagu iezim ved tūristu taka.

**Stratigrāfija**

Raksturīgu vidusdevona Živetas stāva Gaujas svītas smilšakmeņu atsegumi. Atrastas devona zivju fosilās atliekas.

**Uzbūve**

Amatas senlejas posms, kurā izvietojusies Amatas ieleja. Teritorija upes labajā krastā ietver arī Amatas virspalu terases segmenta daļu, kas, iespējams, ir saistīts ar Gaujas III virspalu terases līmeni.

Senlejas nogāzē, upes kreisajā pamatkrastā smilšakmeņi atsedzas divās pakāpēs, tieši no upes straumes.

Slīpslāņots un horizontāli slāņots smilšakmens.

**Viela**

Raksturīgs vidusdevona Živetas stāva Gaujas svītas smilšakmens, kā arī atsevišķi māliežu – mālu un aleirolītu starpslāņi.

**Procesi**

Vietām samērā aktīvi veidojas māliežu noslīdeņi. Nelieli erozijas procesi, pārsvarā ieža vidus posmā.

**Dabas aizsardzība**

Teritorijā atrodas ES aizsargājami biotopi – smilšakmens atsegumi (8220), avoti un avoksnāji (7160), upju straujteces un dabiski upju posmi (3260). Novērots zivju dzenītis (*Alcedo atthis*), lielā gaura (*Mergus merganser*) un ūdensstrazds (*Cinclus cinclus*). Uz klints aug papardes – saldsaknītes (*Polypodium vulgare*).

**Citas vērtības**

Nozīmīga ir teritorijas ainaviskā vērtība. Caur to iet bieži apmeklēta dabas taka.

**Stāvoklis**

Stāvoklis vērtējams kā ļoti labs.

**Bojājumi**

Nav.

**Apdraudējumi**

Nav.

**Apsaimniekošana**

Amatas labajā krastā atrodas populāra un labi uzturēta tūristu taka

**Piezīmes**

Vanagu iezis literatūrā pazīstams arī kā Egļu krauja.

**Novērtējumi**

Unikālās vērtības – 4

Ainaviskums – 5

Zinātniskais nozīmīgums:

Stratigrāfija – 3

Uzbūve – 3

Viela – 3

Procesi – 2

Citas vērtības – 3

Novērtējumu summa - 23

**Robežu izmaiņu pamatojums**

Robežas precizētas iekļaujot teritorijā gan atsegumus Amatas kreisajā krastā, gan joslu labajā krastā, kur atrodas mazāki atsegumi, un no kurienes krāšņie atsegumi ir aplūkojami.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģijas (stratigrāfijas, ģeomorfoloģijas, hidroģeoloģijas), sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā ļoti maz ietekmēta dabas teritorija.

Amatas labajā krastā, pie dabas takas nepieciešams stends ar ģeoloģiska satura informāciju par Amatas senleju, Vanagu iezi un citiem tuvākās apkārtnes ģeoloģiskajiem veidojumiem.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.